  Виталий Пронин Вынылэн вордӥськем нуналаз Алнаш ёросысь Асангуртам бертылӥ. Пиналъёсмес лыдъяса, куамынлэсь уно люкаськимы, тросэз Павлов фамилиен ветло. Ваньмы удмурт выжыысь потэмъёс ке но, вань ини пӧламы ӟучомемъёсыз но. Соин ик вераськонмы ӟучо-удмурто мынӥз.Гилязев, Бектуганов фамилиосын ӵыжы-выжыоссы но вань. Эмеспиосмы кыкез ик удмуртъёс, анай кылынымы ӟеч верасько. Нырысетӥез башкир музъем вылын вордӥськемын. Мукетыз пумысен юан кылдӥз ик. Малы Пичи Пурга ёросын вордӥськем но будэм муртлэн чебер Туганов фамилиез борды «бек» лякиськем? Эшмы валэктӥз: бигеръёсын артэ улэмысьтымы озьы луиз, дыр. Ёросамы Баймурзин, Бекманов, Байметов фамилиосын ветлӥсьёс вань гинэ.Милям но гуртмы бигеръёсын артэ, но та выллем фамилиос ӧвӧл. Тросгес тылобурдо, пудо-живот нимъёслэсь кылдылэмын: Скворцов, Гусев, Соловьёв, Баранов. Зэм, одӥгез семья удмурт тылобурдо нимын ветлӥз - Пислегин. Тазэ мон валэктыны но быгатӥсько.Улын Асангуртмес, кыкпалтӥз ӟыгыртыса кадь, кык пичиесь шуръёс бызё: Пислэг но Друж. Нырысетӥезлэн нимыз, пересьёслэн верамзыя, тазьы кылдэм. Одӥг пол Пислэг нимо воргорон валэныз турын возэн кузь но меӵ гурезез ворттыса васькем. Выж вылэ вуыса, ваньзы вуэ усиллям. Валэз улэп кылем, нош Пислэг кулэм. Со дырысен та шурмы лазегомиз ке но, нимзэ вошъятэк, бызе. Сютэм но война аръёсы тросэз гуртоосмы тодо на, луоз, кызьы та Пислэг шурмы векчи чукырна но биткон чорыгъёсыныз кӧтсюманъёсмес буйгатылӥз. Кык иськем кыстӥськись шурмылэн ӧр кузяз пиналъёс чорыгазы. Быдэс семьялы сиымон чорыг вайылӥзы. Со дыръёсме тодам вайыса, паймисько, кытысь сомында чорыгез вал Пислэг шурмылэн. Та шур дортӥ ортчыкум, ас поннам котьку тау шуисько.Кыкетӥ шурмылэн кылдэмез сярысь атае вералляз. Кузон хан Арча котырысь улӥсьёсты арысь аре бадӟым вытъёсын шымыртэменыз, татысь улӥсьёс тросэз шундыӝужан пала, исамтэ нюлэсъёсы, пегӟизы.Шудья выжыысь Асан нимо воргорон Камаша кузпалэныз но оскымон эшъёсыныз, та кык шуръёслы синмаськыса, татчы интыяськиллям.Бӧрысь гуртамы ӟучъёс но крашинъёс вуиллям. Ваньзы эшъяськыса, ог-огзэс валаса но гажаса улӥллям. Асьсэлэсь мылкыдзэс юнматыса, ӟучъёс шурлы Дружба ним сётӥллям. Гуртамы удмуртъёсыз уногес лыдъяськемен, та чебер кылэз вакчиятыса Друж гинэ шуиллям.Али гуртам пырыкум но та выж вылтӥ ортчыкум, шурлэсь нимзэ возьматӥсь пулэз адӟисько: Тисляк шур. Уг тодӥськы, кытысь таӵе ним лякиськем шурмылы. Тодмоосылэсь юалляськи, одӥгез но валэктыны ӧз быгаты.Гуртамы Асанлэн но Камаша кузпалэзлэн нимъёссы 400 ар уло ни. Жаляса верано, выль интыын Асанлэн кузпалэзлы кема улыны кылдымтэ. Пӧсям вылаз, ӵаж-ӵаж ошмес вуэз юыса, висьыны усем. Нокыӵе турын-куаръёс но йӧнатыны быгатӥллямтэ ни, кулэм. Камашаез Пислэг шур сьӧрысь ӝужыт гурезь йылэ ватӥллям. Гурезезлы но нюлэсэзлы солэсь нимзэ сётӥллям. Асанэз ассэ но эшъёсыныз бӧрысь татчы ик ватӥллям.Пислэг шурмы сямен ик, Камаша нюлэсмы секыт война аръёсы юрттӥз сютэм, кынмем калыклы емышъёсыныз, пӧйшуръёсыныз но пуэныз. Азьланяз та гурезь вӧсяськон, Инмарлы вазиськон интылы пӧрмиз. Шаез Камаша нюлэслэн улӥязгес, Пислэг шурлы матэгес выжытӥзы.Фамилиос сярысь вераськонмес азьланьтыса, таӵе юан вылэ но вуимы: малы меда одӥг гуртоосмылэн но нырысьсэ ӵог шуккисьёсмылэн нимъёссыя фамилиен ветлӥсьёс ӧвӧл? Асанов, Камашев туж чебер кылӥське ук! Мон ачим но пумит ӧй луысал таӵе фамилиен ветлыны.Тани мынам Павел Петрович песятаелэн атаезлэн фамилиез Петров вылэм. Петров фамилиен одӥг кадь нимын ветлӥсьёс йылӥллям, соосты сураны кутскиллям. Милям семьяямы кык Карпаос, Огашъёс, Марьяос вылӥллям. Яна потыкузы, кык агай-вынъёслэсь фамилизэс воштӥллям: одӥгезлы Петров ик кельтӥллям, мукетызлы песятаелэн нимызъя Павлов гожтӥллям. Таӵе фамилия, паймоно кадь, гуртамы, оло, та дыре но милям сяна ӧвӧл. Куддыръя сураськыса шорам Карпов шуыса вазиськылӥсьёсыз но вань. Армиын служить карыкум, нимы воксё но Павлик вал. Таизлы но, соизлы но дыши.Учкиськод ке, дунне вылын кыӵе но фамилия нуллӥсьёс ӧвӧл. Котькудӥзлэн аслаз историез. Нош ваньмы тодӥськомы-а меда, кызьы соос кылдэмын? Асьме шаермес ик басьтоно ке, пӧламы удмурт фамилиосты трос-а шедьтод? Мыным потэ, соос чиньыен лыдъямон. Но макем чебер кылӥсько. Тани ук Чорыгов, Атасов, Чушъялов, Пислегин но мукетъёсыз. Нош «Удмурт дунне» газетын одӥг ужасьсы Парськуков фамилиен ветлэ. Куд-огезлэн серемез но потэ, дыр. Мыным ке кельше со, туж шер пумиськылӥсь, соин ик кык полэс дуно луэ.Николай ПАВЛОВ. Кизнер посёлок. Теги: Алнаш  